Васіль Георгіевіч, нягледзячы на пакуль небагаты настаўніцкі вопыт, не любіць працаваць па шаблоне. Задача, якую ён перад сабой ставіць, — штодзень здзіўляць сваіх вучняў. Праграма па прадмеце “Працоўнае навучанне. Тэхнічная праца” дазваляе настаўніку самастойна выбіраць аб’ект працы, чым і карыстаецца малады педагог. Вырабы, якія ён прапаноўвае хлопчыкам для практычнай адпрацоўкі тэарэтычных ведаў, часцей за ўсё прыдумляе сам або падглядвае незвычайныя ідэі ў інтэрнэце. Часам працу вучні выконваюць калектыўна: кожны стварае асобную дэталь, якія пасля злучаюцца ў адзін складаны выраб. Па меркаванні Васіля Георгіевіча, такі прыём вучыць школьнікаў яшчэ большай дакладнасці ў апрацоўцы — падводзіць клас няякасна выкананай работай нікому не хочацца.